Steve D sterk aan in Hospitaal
JY LEES NOU Steve D sterk aan in Hospitaal
Die gewilde kunstenaar, Steve D wat veral bekend is vir sy vertolking van immergroen-treffers soos The man who plays the mandolino en Kom saam vanaand, is verlede week in die hospitaal opgeneem.
Sy toestand het by die dag merkbaar versleg, en het hy vir bloedtoetse gegaan waar dokters agtergekom het hy verloor baie bloed. Hy is dadelik gehospitaliseer.
In die hospitaal het die dokters onmiddellik met behandeling begin om misterieuse bloedverlies teë te werk, maar slegs twee ure later is Steve inderhaas oorgeplaas na die intensiewe sorgeenheid, nadat sy bloedtelling verder gedaal het.
Sy toestand het egter verder versleg en die dokters het, na drie ure in die teater, besef sy slukderm is onnatuurlik verdun. Steve is gediagnoseer met ’n bloeiende maagseer en vernoude slukderm.
Tot hede het Steve reeds sewe eenhede bloed ontvang, en hy sterk goed aan. Hy is reeds uit die intensiewe sorgeenheid uit.
Steve is gretig om so gou moontlik weer op te tree. “Daar is uitsonderlike vertonings wat voorlê, en Januarie 2012 wil ek afskop met my beplande optrede in die Kaap by One&Only en vandaar weer die pad saam met Solidariteit Helpende Hand aandurf.”
Stuur 'n boodskap vir Steve D by alishia@stormrekordz.co.za of besoek www.stevedonline.com